Her kommer månedens nyhetsbrev med en oppsummering av aktiviteter og kommende arrangementer. Det har vært en spennende og aktiv tid i foreningen!

**Vel gjennomført klubbmesterskap**

Vi gratulerer alle deltakerne i klubbmesterskapet som ble arrangert i kompakt sporting (25 skudd), jegertrap (25 skudd) og leirduesti (50 skudd). Det var et supert opplegg, og vi hadde mange glade og dyktige skyttere.

**Årets klubbmester ble Georg Lundeby. Gratulerer så mye!**

Vi gratulerer også:

Juniorklubbmester jenter: Lisa Brandt

Klubbmester junior gutter: Lucas-Emil Westad

Klubbmester dame: Renate Sætherø

En stor takk til alle som bidro, og spesielt til kjøkkenteamet for den deilige maten!

**Årets introjakt elg – stor suksess!**

Vi har også gjennomført introjakt på elg med stor suksess. Det ble felt to elg, og vi er stolte av det gode samarbeidet og innsatsen som ble vist i skogen. Vi ønsker våre nye jegere lykke til videre.

**Hverdagslydighet – fulltegnede treningskvelder**

Hverdagslydighet med hund fortsetter med full styrke utover høsten. Det har vært utrolig gøy og motiverende å se så mange fornøyde deltakere på treningene, og vi har hatt fulle lister nesten hver gang.

**Fuglehundkurs og valpekurs**

Foreningen arrangerer fuglehundkurs siste helgen i oktober (fulltegnet). I november har vi satt opp valpekurs, og her er det fortsatt ledige plasser. Meld deg på om du ønsker en god start på treningen med din valp!

**Skytetrening for alle**

Vi minner om at skytetreningene fortsetter som vanlig på tirsdager kl 18-21, åpent for alle, og torsdager annenhver uke er reservert for damer og ungdom.

**Gjørmeløpet 3. november**

Søndag 3. november arrangerer skiklubben sitt årlige gjørmeløp, de vil som vanlig bruke hele parkeringsplassen vår denne dagen.

Vi takker for engasjementet så langt i år, og ser frem til å se mange av dere på kommende aktiviteter, hold deg oppdatert på nyheter og aktiviteter her: [MOJFF hjemmeside](https://www.njff.no/ostfold/mossogomegn" \t "_blank)

Ønsker dere alle en fortsatt fin høst!